Eile õhtul algas Olympic Park Hotell kasiinos uus võistkondlik turniirisari Estonian Teampoker Series 2010, mille korraldajaks on Pokkerikool.com portaal. Avaturniiril, mis kujutas endast tegelikult kvalifikatsiooni kõrgliiga esimesele turniirile, osales 10 võistkonda ning esindatud olid teiste hulgas nii korraldajad ise, jaanuaris Eesti meistriteks tulnud pokkeriklubi "All-linn" kui ka PokerNews. 1100-kroonise sissemaksuga (võistkonna kohta) turniir oli kõrgetasemeline, sest All-linn võistles koosseisus Henri Käsper, Heiki Laja, Katri Käsper, Kristjan Rummel ja Rain Elmik ning ka PokerNews saatis võistlustulle oma raskekahurväe: Imre Leibold, Revo Kink, Hannes Namsing, Kairit Leibold ja Marek Kolk.